Suid-Afrika se eerste kunshartoorplanting is in die vroeë ure van Sondagoggend op ‘n 61-jarige man gedoen.
‘n Span spesialiste van die City Park Hospitaal onder leiding van hartchirurg dr. Willie Koen, het Sondag in die vroeë oggendure in ‘n marathon-operasie in die pasiënt oorgeplant. Die operasie is inderhaas gedoen nadat spesialiste besef het die pasiënt sal sonder die kunshart moontlik nie die nag oorleef nie.
Hoewel verskeie pasïënte in Europa reeds so lank as twee jaar met die Berlynhart oorleef, is die kunshartoorplanting slegs ‘n oorbruggingsmaatreël en bly die oorplanting van ‘n skenkerhart steeds die beste opsie. Dokters hoop dat sodra die pasiënt goed herstel het, en sy ander orgaanfunksies ook weer goed op dreef is, hy oor sowat ‘n maand op ‘n waglys vir ‘n geskikte skenkerhart geplaas sal kan word.